15.

Għall-finijiet ta’ dawn il-Linji Gwida, japplikaw id-definizzjonijiet li ġejjin: (1) “għajnuna” tfisser kwalunkwe miżura li tissodisfa l-kriterji kollha stabbiliti fl-Artikolu 61(1) tal-Ftehim ŻEE; (2) “perjodu għall-għoti tal-għajnuna” tfisser sena waħda jew aktar fil-perjodu 2021-2030. Jekk Stat taż-ŻEE-EFTA jixtieq jagħti għajnuna li tikkorrispondi għal perjodu iqsar, jenħtieġ li juża bħala referenza sena finanzjarja tal-benefiċjarji u jagħti għajnuna fuq bażi annwali; (3) “rilokazzjoni tal-emissjonijiet tal-karbonju” tfisser il-prospettiva ta’ żieda fl-emissjonijiet ta’ gassijiet serra globali meta l-kumpaniji jċaqalqu l-produzzjoni barra mill-Unjoni, għax ma jkunux jistgħu jgħaddu ż-żidiet tal-ispejjeż ikkawżati mill-EU ETS lill-klijenti tagħhom mingħajr telf sinifikanti tas-sehem mis-suq; (4) “intensità massima tal-għajnuna” tfisser l-ammont totali ta’ għajnuna espress bħala perċentwal tal-ispejjeż eliġibbli; (5) “awtoġenerazzjoni” tfisser il-ġenerazzjoni elettrika minn installazzjoni li ma tikkwalifikax bħala “ġeneratur tal-elettriku” skont it-tifsira tal-punt (u) tal-Artikolu 3 tad-Direttiva 2003/87/KE; (6) “benefiċjarju” tfisser impriża li tirċievi l-għajnuna; (7) “kwota tal-Unjoni Ewropea” (EUA) tfisser kwota trasferibbli li tippermetti l-emissjoni ta’ tunnellata waħda ta’ ekwivalenti tas-CO2 matul perjodu speċifikat; (8) “valur miżjud gross” (GVA) tfisser il-valur miżjud gross skont l-ispejjeż tal-fattur, li huwa GVA bil-prezzijiet tas-suq imnaqqas bi kwalunkwe taxxa indiretta flimkien ma’ kwalunkwe sussidju; (9) “prezz bil-quddiem tal-EUA”, f’EUR, tfisser il-medja sempliċi tal-prezz bil-quddiem tal-EUA ta’ kuljum ta’ sena sħiħa (il-prezzijiet tal-offerti tal-għeluq) għall-konsenja f’Diċembru tas-sena li għaliha tingħata l-għajnuna, kif osservat fi skambju partikolari tal-karbonju tal-UE mill-1 ta’ Jannar sal-31 ta’ Diċembru tas-sena ta’ qabel is-sena li għaliha tingħata l-għajnuna (13); (10) “fattur tal-emissjonijiet tas-CO2”, f’tCO2/MWh, tfisser il-medja ponderata tal-intensità tas-CO2 ta’ elettriku prodott minn fjuwils fossili f’żoni ġeografiċi differenti. Il-piż jirrifletti t-taħlita fil-produzzjoni tal-fjuwils fossili fiż-żona ġeografika kkonċernata. Il-fattur tas-CO2 huwa r-riżultat tad-data dwar l-emissjonijiet tal-ekwivalenti tas-CO2 tal-industrija tal-enerġija diviż bil-ġenerazzjoni elettrika grossa bbażata fuq il-fjuwils fossili f’TWh. Għall-finijiet ta’ dawn il-Linji Gwida, (14) l-oqsma huma definiti bħala żoni ġeografiċi (a) li jikkonsistu minn subswieq akkoppjati permezz ta’ skambji tal-enerġija, jew (b) li fihom ma tkun teżisti l-ebda konġestjoni ddikjarata u, fiż-żewġ każijiet, il-prezzijiet tal-iskambju tal-enerġija ġurnata bil-quddiem kull siegħa fiż-żoni li juru diverġenzi fil-prezzijiet f’EUR (permezz ta’ rati tal-kambju tal-BĊE ta’ kuljum) ta’ massimu ta’ 1 % f’għadd sinifikanti tas-sigħat kollha f’sena. Din il-varjazzjoni reġjonali tirrifletti l-importanza tal-impjanti tal-fjuwils fossili għall-prezz finali stabbilit fis-suq tal-operaturi u r-rwol tagħhom bħala impjanti marġinali skont il-mertu. Is-sempliċi fatt li l-elettriku jiġi nnegozjat bejn żewġ Stati taż-ŻEE ma jfissirx awtomatikament li dawn jikkostitwixxu reġjun supranazzjonali. Minħabba n-nuqqas ta’ data rilevanti fil-livell subnazzjonali, iż-żoni ġeografiċi jinkludu t-territorju sħiħ ta’ Stat wieħed jew aktar taż-ŻEE. Abbażi ta’ dan, iż-żoni ġeografiċi li ġejjin jistgħu jiġu identifikati: l-Adrijatiku (il-Kroazja u s-Slovenja), in-Nordiku (l-Iżvezja u l-Finlandja), il-Baltiku (il-Litwanja, il-Latvja u l-Estonja), l-Ewropa Ċentrali tal-Punent (l-Awstrija, il-Ġermanja u l-Lussemburgu), l-Iberja (il-Portugall u Spanja), iċ-Ċekja u s-Slovakkja (iċ-Ċekja u s-Slovakkja) u l-Istati l-oħra kollha taż-ŻEE separatament, inkluż l-Iżlanda u n-Norveġja (15). Il-fatturi tas-CO2 reġjonali massimi korrispondenti, li japplikaw bħala valuri massimi meta l-Istat taż-ŻEE-EFTA notifikanti ma jkunx stabbilixxa valutazzjoni tal-fattur tas-CO2 ibbażat fuq is-suq skont il-punt (11) hawn taħt, huma elenkati fl-Anness III. Sabiex jiġi żgurat it-trattament indaqs tas-sorsi tal-elettriku u jiġu evitati l-abbużi possibbli, l-istess fattur tal-emissjoni tas-CO2 japplika għas-sorsi kollha tal-provvista tal-elettriku (l-awtoġenerazzjoni, il-kuntratti tal-provvista tal-elettriku jew il-provvista tal-grilja) u għall-benefiċjarji kollha tal-għajnuna fl-Istat taż-ŻEE kkonċernat; (11) “fattur tal-emissjoni tas-CO2 ibbażat fuq is-suq ”, f’tCO2/MWh. L-Istati taż-ŻEE-EFTA li beħsiebhom jagħtu kumpens għall-ispejjeż indiretti jistgħu, bħala parti min-notifika tal-iskema rilevanti, jitolbu li l-fattur tal-emissjoni tas-CO2 applikabbli jiġi stabbilit abbażi ta’ studju tal-kontenut tas-CO2 tat-teknoloġija attwali tal-iffissar tal-marġnijiet fis-suq tal-elettriku. Din in-notifika ta’ fattur tal-emissjoni tas-CO2 ibbażat fuq is-suq trid turi l-adegwatezza tal-fattur tal-emissjoni tas-CO2 ibbażat fuq is-suq miżmum abbażi ta’ mudell tas-sistema elettrika li jissimula l-formazzjoni tal-prezzijiet u d-data osservata dwar it-teknoloġija tal-iffissar tal-marġnijiet matul is-sena t-1 kollha (inkluż is-sigħat meta l-importazzjonijiet kienu jiffissaw il-marġnijiet). Dan ir-rapport irid jitressaq lill-awtorità regolatorja nazzjonali għall-approvazzjoni u jiġi trażmess lill-ESA meta l-miżura ta’ għajnuna mill-Istat tiġi nnotifikata lill-ESA skont l-Artikolu 61(3) tal-Ftehim ŻEE. L-ESA tivvaluta l-adegwatezza tal-istudju u l-fattur tal-emissjoni tas-CO2 ibbażat fuq is-suq li jirriżulta bħala partijiet mill-analiżi tal-kompatibbiltà tagħha skont l-Artikolu 61(3)(c) tal-Ftehim ŻEE u dawn il-Linji Gwida; (12) “output attwali”, f’tunnellati fis-sena, tfisser il-produzzjoni attwali tal-installazzjoni fis-sena t, li tiġi ddeterminata ex post fis-sena t+1; (13) “konsum attwali tal-elettriku”, f’MWh, tfisser il-konsum tal-elettriku attwali fl-installazzjoni (inkluż il-konsum tal-elettriku għall-produzzjoni ta’ prodotti esternalizzati eliġibbli għall-għajnuna) fis-sena t, stabbilit ex post fis-sena t+1; (14) “parametru referenzjarju għall-effiċjenza fil-konsum tal-elettriku”, f’MWh/tunnellata ta’ output u ddefinit fil-livell ta’ Prodcom 8 (16), tfisser il-konsum tal-elettriku speċifiku għall-prodott għal kull tunnellata ta’ output miksuba permezz tal-aktar metodi tal-produzzjoni effiċjenti fl-użu tal-elettriku għall-prodott meqjus. Jeħtieġ li l-aġġornament tal-parametru referenzjarju għall-effiċjenza fil-konsum tal-elettriku jkun konsistenti mal-Artikolu 10a(2) tad-Direttiva 2003/87/KE. Għall-prodotti fis-setturi eliġibbli li għalihom l-kapaċità ta’ skambju tal-fjuwil u tal-elettriku ġiet stabbilita fit-Taqsima 2 tal-Anness I għar-Regolament Delegat tal-Kummissjoni (UE) 2019/331 (17), il-parametri referenzjarji tal-effiċjenza fil-konsum tal-elettriku huma ddeterminati fl-istess konfini tas-sistema, filwaqt li jitqies biss is-sehem tal-elettriku għad-determinazzjoni tal-ammont ta’ għajnuna. Il-parametri referenzjarji korrispondenti tal-konsum tal-elettriku għall-prodotti koperti minn setturi eliġibbli huma elenkati fl-Anness II ta’ dawn il-Linji Gwida; (15) “parametru referenzjarju ta’ riżerva għall-effiċjenza fil-konsum tal-elettriku” tfisser […] fil-mija tal-konsum tal-elettriku attwali, iddeterminat mid-deċiżjoni tal-ESA flimkien mal-parametri referenzjarji għall-effiċjenza fil-konsum tal-elettriku. Dan jikkorrispondi għall-isforz ta’ tnaqqis medju impost mill-applikazzjoni tal-parametri referenzjarji għall-effiċjenza fil-konsum tal-elettriku (parametru referenzjarju għall-konsum tal-elettriku/konsum tal-elettriku ex ante). Dan jiġi applikat għall-prodotti kollha li jaqgħu taħt is-setturi eliġibbli, iżda li għalihom parametru referenzjarju għall-effiċjenza fil-konsum tal-elettriku ma jkunx iddefinit.